
ACTA PU PP. XI 


LITTERAE DECRETALES 


BEATO ANDREAR HUBERTO FOURNET, CONGREGATIONIS FILIARUM CRUCIS, 
SORORUM A 8S. ANDREA QUAS VOCANT, FUNDATORI, SANCTORUM HONORES 
DECERNUNTOR. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Inclita Pictavorum Ecclesia, quae iure meritoque praeclarissimo 
8. Hilarii Episcopi et strenui catholicae fidei propugnatoris nomine 
gloriatur, nova hodie laetitia vehementer congaudet ob novensilem sancti- 
tatis florem in eius agro virescentem, illustrem videlicet Dei famulum 
Andream Hubertum Fournet, Filiarum Crucis Congregationis, quae 
Sorores a S. Andrea vulgo vocantur, Fundatorem, de Ecclesia Dei civi- 
lique societate tantopere meritum. Gallicae luctuosissimis perturba- 
tionis temporibus, bonorum omnium largitor Deus, acerrimos catholicae 
religionis defensores excitare dignatus est, qui, divi illius Hilarii vestigia 
sequuti, pessundata Ecclesiae iura fortiter defenderent, ac damna, domi- 
nico gregi a christiani nominis osoribus illata, sedulo alacriterque sar- 
cienda curarent. Quos inter procul dubio accensendus est Beatus ille 
Andreas Hubertus Fournet, Gallorum gentis totiusque Ecclesiae vere 
ornamentum. Qui Malliaci, vulgo Maillé, quod est Pictaviensis dioecesis 
oppidum, in pago Perusse, octavo nonas Decembres, anno millesimo septin- 
gentesimo quinquagesimo secundo, a piis, honestis ditibusque parentibus 
Petro Fournet de Thoiré et Florentia Elisabeth Chasseloup ortum duxit 

ac insequenti die in paroeciali ecclesia 8. Petri a patruv sacerdote, eius- 
dem oppidi parocho, lustralibus aquis fuit ablutus. Assiduis parentum 
curis adeo respondit, ut, quamvis vividam et ad laetitiam pronam a natura 
indolem sortitus esset, religiosissimae matris exempla secutus, fervidae 
pietatis speciem dederit; et innocentiam praeseferens, omnibus amabilis 
evadebat et desideratissimus. Dum autem optimam spem de eo adhue 
adulescentulo omnes conciperent, ut maiores in dies tum in pietate tum 
in litteris progressus facere valeret, iam a prima aetate ad collegium quod 
apud Chatellerault erat, a parentibus missus fuit, ubi unus e suis patruis 
sacerdotali dignitate auctis morabatur. Cum aliquot annos eodem in col- 
legio diversatus esset, de iuris scientiae curriculo capessendo consilium 
cogitare coepit; quod ut exsequeretur Pictavium se contulit, et duos annos 
iurisprudentiae studiis vacavit. Inibi, etsi ad leviorem vitam aliquandiu 
deflectere visus fuerit, honestus tamen et a vitiis immunis permansit. 
Postea vero cum apud alium suum patruum et ipsum sacerdotem, qui 
paroeciam Haims administrabat, de animarum dirigendarum scientia 
et gratia instructum, se contulisset, tam gravia ab ipso colloquia audivit, 
ut ipse serio de illa vitae ineunda ratione cogitaret, ad quam a Deo ipso 
certo certius vocaretur. Sentiens itaque divinitus se in sortem Domini 
vocari, seminarium Pictaviense petiit, ibique maxima alacritate theolo- 
gicis studiis incubuit et illustris pietatis exhibuit indicia. Magna dein cum 
laude sacram theologiam emensus, anno millesimo septingentesimo sep- 
tuagesimo sexto exeunte, sacerdotio Christi, quod magnopere anhelave- 
rat, insignitus est; et Episcopi mandato in Haims pagum missus, ut vicaria 
auctoritate parochum, et ipsum suum patruum, adiuvaret; quocum in zelo 
domus Dei et vitae sanctimonia valde profecit, ac tres annos in hoc mu- 
nere laudabiliter versatus est. Quibus expletis, pro alio suo patruo sene- 
scente ecclesiae S. Petri Malliaci parochus renuntiatus est. Cum autem 
munus hoe gerens vitae commoditates primum non omnino contemnere 
videretur, haud multo post apparuit quantum de eius perfectione divina 
gratia esset sollicita. Contigit enim quadam die ut quis mendicus ab eo 
eleemosynam rogitaret; cum vero Andreas nihil sibi tune praesto esse 
illi respondisset, protinus pauper ille: Quomodo, inquit, nihil tibi suppetit, 
cuius mensa argento resplendet? Minime turbatus Andreas, ac caelestem 
reprehensionem sibi factam agnoscens, quidquid argenti domi esset ven- 
dendum curavit, pauperibusque pretium distribuit. Coepit exinde erga 
egenos ita largissimus esse, ut nullum caritati limitem apponeret; omni- 
modae abnegationis atque austeritatis vitam suscepit, et a quacumque 
deliciarum specie prorsus abhorruit totumque gregi sibi credito bonus 
pastor se devovit. Tanta, qua intrinsecus aestuabat in Deum et in proximos 
caritas, ex eius actibus undique refulgebat, ut, nulli parcens labori, ani- 

marum procurandae saluti, variisque sui ministerii muneribus, praedica- 
tioni potissimum divini verbi, per catecheses et paternas hortationes, 
diligentissime incumberet. Praecipuus igitur eius concionum finis fuit 
animas suae curae commissas scuto roborare fidei; tum quia fidem cete- 
rarum virtutum fontem esse et radicem putavit, tum quia gravissimis 
illis quibus versabatur temporibus supremum pastoris onus esse censuit 
fratres suos in catholica veritate confirmare et stabilire. Adventabant 
namque luctuosi dies, quibus, sub decimi octavi saeculi exitu, Christi 
religio et res ipsa publica tantum in Gallia afflictata est. Anno siquidem 
millesimo septingentesimo nonagesimo primo perversi viri, rebus publicis 
regendis in Gallia praepositi, omnibus Dei ministris sacrilegum iusiurandum 
imposuere praestandum et civili cleri constitutioni adscribi iusserunt. 
Andreas iurare renuit; ideoque e sua expulsus paroecia et in proscripto- 
rum numerum relatus, apud dilectum suum gregem, ne illum bonus ipse 
pastor mercenariis traderet pastoribus, occultus aliquandiu permansit; 
sed postea ut parochianos sibi hospitium praebentes ab imminentibus 
mortis periculis subtraheret, sui Episcopi iussu, in Hispaniam exsul se 
contulit, diuque in Los Arcos, Pampilonensis dioecesis oppido, permansit, 
ubi pro animarum salute populique, qui eum hospitio receperat, chri- 
stiana perfectione, ita consiliis, epistolis ac vitae praesertim sanctitate 
adlaboravit, ut in maxima omnium veneratione apud Hispanos brevi 
haberetur. Labente anno millesimo septingentesimo nonagesimo septimo, 
nondum in patria contra Ecclesiam insectatione composita, ad suam paroe- 
ciam clam se restituit, ut pro ovibus suis, si necesse esset, animam suam 
daret. Divina providentia omnino confisus, horreum in ecclesiam conver- 
tens, pastorale ibi ministerium clam exercuit; fideles undique cogere, sacro- 
sancta mysteria inibi peragere, eorum confessiones excipere, eos sacro 
Dei verbo munire, piisque pietatis exercitiis colere ac fovere totis viribus 
studebat. Inter quae ludibria et verbera, ut Apostolus de fidelibus Dei 
famulis testatur, expertus, egens, angustiatus, afflictus, in solitudinibus 
errans, in montibus et speluncis et.in cavernis terrae, et testimonio fidei pro 
grege sibi commisso per omnia probatus, et vere forma gregis factus, ovibus 
et pastoribus simul exemplar et munimentum, in hisce angustiis, pluries 
ad mortem quaesitus, non sine divina ope ab omnibus gravibusque peri- 
culis mirifice quidem aliquando evasit incolumis. Cessata tandem teterrima 
illa persequutione, totus ipse, animarum zelo aestuans, fidelibus, iis quoque 
a sua paroecia remotis, praesto fuit, ut congestas inter eos tot annis ruinas 
repararet; et cum maxima tunc temporis esset sacerdotum penuria, alios 
adivit locos, missiones in proximis oppidis praedicabat, et, sui penitus 
oblitus, nonnisi iis, quae ad Deum et proximos pertinebant, totum se appli- 
cans, uberrimam, apostolicus operarius, in agro Dominico segetem messuit. 

Defectui clericorum in Galliis consulere exoptans, pueros, qui in sacris 
initiari cupiebant, instituendos curavit, eosque latinae linguae rudimenta 
edocuit, suisque expensis et piorum eleemosynis plures ad sacerdotale 
ministerium clericos adduxit. Quo melius autem christianae puellarum 
praesertim pauperiorum educationi nec non aegrotantium curae consuleret, 
circa annum millesimum octingentesimum septimum, piarum mulierum 
institutionem condendam cogitavit, quae activam simul et contemplati- 
vam vitam coniungeret. Cooperante itaque nobili ac piissima femina Eli- 
sabeth Bichier des Ages, alias quatuor virgines, nempe Annam Bannier, 
Veronicam Lavergne, Magdalenam Moreau, et Mariam Annam Guillon, 
congregavit, et duos post annos prima domus ad castrum Molantis, prope 
Malliacum, verum religiosae communitatis characterem coepit assumere. 
Sorores istae, quae a 8. Andrea etiam vulgo vocabantur, Filiae a Cruce 
appellatae fuere; illis enim Dei Servus Crucem uti signum ostendebat, in 
quo primum se ipsas et deinde mundum vincerent. Brevi, Dei opitulante 
gratia, nova haec sodalitas, omnibus accepta, crevit numero et mense Maio 
anni millesimi octingentesimi vicesimi in urbem Podium, vulgo La Puye, 
deducta est, viridesque ramos undique extendit. Graviorem huius Instituti 
regiminis partem Andreas Hubertus sibi reservavit, eam nempe, quae ad 
Sororum spiritualem efformationem attinebat. Postea vero imparem se 
sentiens paroeciali ministerio exercendo simulque Sororum Instituto, iam 
mire amplificato, informando, Malliacensi paroeciae, suo annuente Epi- 
scopo, non sine omnium moerore renuntiavit et Podium petiit, ut Filia- 
rum Crucis spirituali directioni totum se daret. Regulas itaque conscripsit 
sapientes, ecclesiastica auctoritate comprobatas ac dein suprema huius 
Sanctae Sedis sanctione munitas. Novarum domorum fundationi advigi- 
lavit diligenter; nonnullas ex illis, suae commoditatis immemor, itinerum- 
que asperitate minime deterritus, lustravit. Egregius conscientiarum 
moderator, scrutationis cordium dono ornatus, magnificum omnium virtu- 
tum exemplar, quindecim fere annos Sodalitatis curam gerens vixit; et 
consiliis ac orationibus non solum Sorores, sed sacerdotes quoque et fideles 
ad pietatem ac vitae perfectionem adduxit. Tandem meritis plenus, octo- 
ginta et duos annos natus, tertio idus Maias, anno millesimo octingente- 
simo tricesimo quarto, hora nona, dissolvi cupiens et esse cum Christo, 
placidissimo exitu obdormivit in Domino. Simul ac beatissimae Dei Servi 
mortis notitia propagata est, convenerunt undique fideles ad eius corpus 
invisendum. Omnes, Crucis Filiae in primis, patrem bonum, uti vivum appel- 
lare solebant, tamquam parentem suavissimum, multis honestarunt la- 
crimis; omnes virum sanctum e vivis sublatum fuisse conclamabant; et 
quidquid ad eum pertinuerat veluti sacrum lypsanum exquirebatur. Splen- 
didissima funera, triumpho similia, cum maxima populi multitudine, non 

tantum Podii, sed Malliaci quoque, celebrata sunt, ubi Famuli Dei mozeta, 
super tumulum imposita, in frusta discerpta prorsus fuit, ut frustulum 
quisque ex ea acciperet. Huius Servi Dei, cuius vitam, apostolatum et 
pretiosam mortem brevi narravimus, sanctitatis opinionem, quam, dum 
adhuc viveret, sibi merito comparaverat, Deus omnipotens multiplicibus 
signis et miraculis, post eius mortem, confirmare dicebatur. Quae omnia 
enarrare longum est. Ita ab adstantibus adnotatum dicitur Servi Dei 
cadaver vultum hilarem ac flexilitatem membrorum servasse, et pergrati 
odoris effluvium emisisse. Duae splendidissimae nubeculae, Crucem 8. An- 
dreae efformantes, cui fulgidissima stella supereminebat, Famuli Dei 
mortis tempore in caelo a quibusdam longe morantibus Sororibus visae 
dicebantur, earum Superioris obitum quodammodo annuntiantes. Aliud 
admirabile factum narratur inexhaustam Andreae Huberti caritatem con- 
firmans. Ipse namque pauper moriens septem tantummodo gallicas libel- 
las pauperibus distribuendas reliquit, in quarum elargitione illud insigne 
accidit, ut, licet ex iis continuo sumptum fueri., numquam imminui visae 
sint, nec antea defecerint, quam multos post annos, quando ex reipublicae 
formae immutatione nummorum imago immutata fuerit. Sed plures etiam 
morborum sanationes, eius ope implorata, dicebantur sequutae: Soror quae- 
dam a cholera morbo correpta et ad extremum vitae redacta per apposi- 
tionem Servi Dei linteoli sanatur. Alia quaedam mulier a cancerora glan- 
dula, pro cuius sectione chirurgus urgebat, Servi Dei intercessione penitus 
liberatur. Duae puellae phthysi laborantes ad eius sepulcrum illico sani- 
tatem recuperant. Et innumerae aliae huiusmodi sanationes enarrantur, 
quae Famuli Dei Andreae sanctitatis opinionem Iucide confirmant. Qua 
in dies succrescente, per exteras quoque et longe dissitas regiones propagata, 
de Beatorum caelitum honoribus Andreae Huberto Fournet decernendis 
causa agitari coepta est, et, processibus Ordinaria potestate rite confectis, 
ad Apostolicam Sedem delata est, ac die tandem decima nona Iulii mensis, 
anno millesimo octingentesimo septuagesimo septimo, eius introductionis — 
Commissio a s. m. Pio Papa Nono, Praedecessore Nostro, signata est. Pro- 
bationibus postea iuridice sumptis, opera potissimum dilecti filii TIulii 
Saubat, sollertissimi causae Postulatoris, riteque expensis, fel. rec. Benedi- 
ctus Papa Decimusquintus, et ipse Decessor Noster, sexto idus Iulias anno 
millesimo nongentesimo vicesimo primo, solemniter in Vaticanis Aedibus 
de eiusdem Venerabilis Servi Dei virtutum heroicitate decretum edidit. Iu- 
dicium non multo post de miraculis, a Deo intercessione Servi Dei patratis, 
institutum est: de quibus duo ad eius Beatificationem obtinendam selecta 
sunt. Omnibus itaque severissimo processu ponderatis, et peritorum iura- 
torum sententiis habitis, Nos ipsi, octavo kalendas Apriles anno mille- 
simo nongentesimo vicesimo sexto, quo die Mariae Sanctae Dominae ab 

Angelo salutatae festus recolitur, plene constare de duobus propositis mira- 
culis: de primo nempe, instantaneae perfectaeque sanationis Sororis Clemen- 
tiae a tuberculosi peritonaei, intestinorum atque pulmonum; et de altero, 
instantaneae perfectaeque sanationis Sororis Iuliae Paulinae a perityphlite 
tuberculari, suprema auctoritate Nostra solemniter decrevimus. Sancito 
igitur venerahili Dei Servi Andreae Huberti virtutum gradu heroico, ac 
de praefatis duobus miraculis prolata sententia, illud supererat discutiendum 
an tuto Ipse inter Beatos Caelites esset recensendus. Proposito itaque dubio 
a cl. m. Vincentio cardinale Vannutelli, Episcopo Ostiensi et Praenestino, 
Sacri Collegii Decano, et Causae Ponente seu Relatore, in comitiis in sede 
Vaticana habitis, omnes qui aderant, tum Cardinales, tum Praelati Offi- 
ciales et Consultores S. Rituum Congregationis, unanimi consensu affir- 
mative responderunt. Nos tamen in re tanti momenti Nostram aperire 
mentem distulimus, donec a Patre luminum fervidis precibus auxilium 
exposceremus. Tandem decimo primo kalendas Maias, anno millesimo 
nongentesimo vicesimo sexto, qua die castissimi Deiparae Sponsi, universae 
Ecclesiae Patroni solemnitas agitur, coram cl. m. Antonio Cardinale Vico, 
Episcopo Portuensi et 8S. Rufinae, Sacrorum Rituum Congregationis Prae- 
fecto, nec non praefato Cardinale Vannutelli Causae Relatore, et b. m. An- 
gelo Mariani eiusdem Sacrae Congregationis a Secretis, ac venerabili fratre 
Carolo Salotti,tum S. Fidei Promotore generali, apostolica auctoritate decre- 
vimus procedi tuto posse ad Venerabilis Servi Dei Andreae Huberti Fournet 
Beatificationem. Cuius solemnia in Vaticana Basilica die sextadecima Maii 
mensis eodem anno, cum maximo populi concursu, peracta fuere. Novis 
autem post indultam Beato Andreae Huberto venerationem miraculis 
eius suffragio divinitus patratis, insequenti anno, die decima septima men- 
sis Maii, Causa reassumpta est, et a sedulo eius Postulatore duo haec mira- 
cula ad Canonizationem obtinendam exhibita sunt, unum in Pictaviensi, 
alterum in Pampilonensi dioecesi, ut ferebatur, eodem deprecatore Beato 
Andrea Huberto patrata. Respiciebat primum sanationem puellae Lucianae 
Blanchard, Luciani et Mathildis Puisseau filiae, e Podio, Pictaviensis 
dioecesis oppido. Variis ipsa erat osseis deformitatibus affecta; sexdecim 
menses nata, nondum stare valuerat; dexteram tibiam habebat inflexam 
in orbem et pedem dexterum ita distortum, ut hallus sinistrum pedem 
tangeret; dexterum pariter genu valgum, coxa enim et crus dexterum 
angulum in genu efformabant. Quae deformitates ex rachitismo processe- 
rant, quarum subita sanatio a medicis impossibilis habebatur, neque natu- 
rae viribus, neve medica arte. Iamvero, invocato a puellae parentibus et 
a tota Filiarnm Crucis communitate Beati Andreae Huberti Fournet 
auxilio, tertia die ab inceptis novendialibus supplicationibus, nempe 
vicesima prima Maii anno millesimo nongentesimo vicesimo septimo, 

Luciana in instanti fuit perfecte sanata, et illico quae numquam vel 
stare potuerat, deambulavit. Miraculum alterum, eiusdem Beati Andreae 
patrocinio a Deo in Tafalla, dioecesis Pampilonensis oppido, patratum 
dicebatur. Soror Generosa a SS. Trinitate, Emmanuelis et Mariae Olivan 
filia, e Parvularum Sororum pro derelictis senibus adiuvandis Congrega- 
tione, usque ad decimum nonum suae aetatis annum bene valuit; ab anno 
vero millesimo nongentesimo tertiodecimo usque ad subsequentem vice- 
simum sextum annum varie crebroque fuit morbo tentata; a Novembri 
autem mense eiusdem anni ad insequentis anni labentem Ianuarium 
mensem graviter decubuit ac in vitae discrimen venit. Iuxta medicorum 
diagnosim illa cholelithiasi laborabat, ex qua cholecistites cum suppura- 
tione exorta est; cui morbo plures variisque ex viis haemorrhagiae, subcu- 
taneae quoque, adiungebantur. Die vicesima nona mensis Ianuarii, anno 
millesimo nongentesimo vigesimo septimo, infirma ad mortis statum iam 
proxima videbatur. Verum Soror Generosa, imposita sibi, circa huius diei 
horam nonam et semis, subucula, quae Podii B. Andreae Huberti sepulcro 
fnerat admota, levamen primum persensit; hora autem undecima, omnia 
morbi symptomata evanuisse animadvertit, ac protinus se perfecte sana- 
tam sentiens e lectulo surrexit, cibos Communitatis sumpsit et, stupente 
medico ac mirantibus omnibus, ipsa ex illo istanti ad pristina sui Instituti 
officia rediit, quasi numquam infirma fuisset. De primo proposito miraculo 
Pictavii, de altero vero Pampilone processus Apostolica auctoritate sunt 
adornati, eorumque validitate recognita, die decima octava mensis Lulii 
anno millesimo nongentesimo undetricesimo editum est decretum; servatis 
autem omnibus de iure servandis, ac trium peritorum officialium praeha- 
bito favorabili voto, de utraque sanatione supra naturae leges habita, 
coram dilecto filio Nostro Alexandro 8S. R. E. Cardinale Verde, Causae 
huius Ponente seu Relatore, in congregatione antepraeparatoria et praepa- 
ratoria quas vocant disceptatum est, atque statutum ut sanati puellae 
Lncianae Blanchard cruris tabulae radiographicae fierent; et de sanatae 
Sororis Generosae valetudinis statu nova perageretur inspectio. Qua a 
duobus peritis physicis accuratissime perhabita, optima huius Sororis 
valetudo est comprobata. Quo vero nitidiore etiam luce miraculi fulgor 
ab omni vel tenui umbra vindicaretur, a tribus a 8S. Rituum Congregatione 
adlectis peritis, tum singillatim tum collegialiter, votum est datum, quod 
unanimi consensu miraculi notam in casu plenissime confirmavit. Tabulae 
quoque radiographicae quas supra diximus peractae, perfectam et perse- 
verantem Lucianae Blanchard puellae sanationem pariter comprobarunt- 
Quapropter omnibus his exquisitissimis praehabitis diligentiis, generalia 
comitia coram Nobis, die octava mensis Novembris praeteriti anni sunt 
habita, in quibus a Causae Ponente seu Relatore dubium est propositum: 

An et de quibus miraculis post indultam Beato Andreae Huberto Fournet 
venerationem constet in casu et ad effectum de quo agitur. Venerabiles fra- 
tres Cardinales ac dilecti filii Officiales Praelati et Consultores suam quis- 
que ediderunt sententiam, quam Nos intento animo audivimus. Nostrum 
tamen edere iudicium distulimus, ut Nobis ceterisque temporis copia 
esset a Deo ingeminatis precibus maioris luminis gratiam impetrandi. 
Die tandem Novembris vicesima insequenti, coram dilectis filiis Nostris- 
Camillo 8S. R. E. Cardinale Laurenti et Alexandro Cardinale Verde, Causae 
Relatore, nec non dilectis filiis Alfonso Carinci, eiusdem 8. Rituum Con- 
gregationis a Secretis, et Salvatore Natucci, 8. Fidei Promotore generali, 
plene constare ediximus de duobus miraculis, Beato Andrea Huberto 
Fournet intercedente, a Deo patratis scilicet: Instantaneae perfectaeque 
sanationis puellae Lucianae Blanchard a genu valgo dextero cum tibiae dex- 
terae et pedis dexteri distorsione ex rachitismo; nec non Instantaneae perfec- 
taeque sanationis Sororis Generosae Olivan a cholelithiasi cum cholecistite 
et haematemesi coniuncta. Quod quidem Decretum publici iuris fieri et in 
SS. Rituum Congregationis acta referri mandavimus. Item, praefata ser- 
vata forma, die octava Ianuarii mensis decurrentis anni, Dominica infra 
octavam Epiphaniae Domini, 8. Familiae Iesu, Mariae, Ioseph celebran- 
dae sacra, Eucharistica Hostia litata, coram iisdem praefatis Cardinalibus 
atque S. Rituum Congregationis a Secretis et S. Fidei Promotore, 
approbatione stante duorum miraculorum post indultam Beato Andreae 
Huberto Fournet venerationem, «tuto» procedi posse ad solemnem ecius 
Canonizationem pronunciavimus; et hoc quoque decretum in vulgus edi 
et in S. Rituum Congregationis tabularium referri iussimus. Quibus omni- 
bus itaque peractis, ut constitutus a Decessoribus Nostris in tanto negotii 
ordo servaretur, primum quidem venerabiles fratres Nostros S. R. E. Car- 
dinales, die tertiadecima proxime elapsi mensis Martii, apud Nos in Con- 
sistorium secretum convocavimus; in quo de Beati Andreae Huberti Causa. 
per dilectum filium Nostrum Camillum Cardinalem Laurenti, S. Rituum 
Congregationis Praefectum, relatione praehabita, atque universis per eum 
recensitis actis, quae in eadem Causa ipsa Sacra Rituum Congregatio, 
praevio rigoroso examine, admisit et approbavit, Nos singulorum suffra- 
gium exquisivimus atque excepimus; ac suam iidem Cardinales sententiam 
aperuerunt: ad sollemnem nempe praefati Beati Canonizationem esse deve- 
niendum. In Consistorio autem publico, quod die sextadecima eiusdem 
mensis Martii, in Ss. Processi et Martiniani navi Basilicae Vaticanae ha- 
buimus, dilectus filius Augustinus Schmid, Consistorialis Aulae Nostrae 
Advocatus, de eodem Beato Andrea Huberto orationem dixit et pro illius 
Canonizatione de more institit; Nos vero, etsi Beato illi summos trium- 
phantis Ecclesiae decernere honores avere dixerimus, cum de eximio 

viro ageretur, qui turbulentissimis temporibus per aspera ad ardua proce- 
dens ita christianis virtutibus, mirabilibus factis a Deo comprobatis, excelluit 
ut in se non modo, sed in ceteris etiam expressam Iesu Christi imaginem re- 
ferre eniteretur, tamen hoc tanti ponderis negotio, quod cum inerranti magi- 
sterio Ecclesiae coniungitur, usque adeo supersedendum putavimus, donec 
in consistorio semépublico, quod vocant, venerabilium fratrum Nostrorum 
8. R. E. Cardinalium, iterata vice, omniumque quotquot conventuri sint, 
Patriarcharum, Archiepiscoporum, et Episcoporum, Abbatumque nullius, 
servato Romanae Ecclesiae instituto et more, sententiam rogaverimus; 
atque interim, ut Nobis a Spiritu Sancto Paraclito caelestia lumina impe- 
trarent, Christi fideles universos adhortati sumus. Curavimus interea ut 
omnibus quos supra diximus venerabilibus fratribus legitimum com- 
pendium mitteretur vitae, virtutum et miraculorum nee non actorum in 
Causa Beati Andreae Huberti Fournet ut, re cognita ac perspecta, suam 
Nobis possent aperire sententiam; atque ad diem secundam p. e. mensis 
Maii, in Consistorium semipublicum coram Nobis in Vaticanis Aedibus 
eos omnes ad hunc finem convocavimus; eosque allocuti sumus et roga- 
vimus ut de proposita Causa quid sentirent singillatim significare vellent. 
Idem autem omnes sentire ac Nos solemniter professi sunt, Beatum nempe 
Andream Hubertum Fournet, sacerdotem et Filiarum Crucis seu Soro- 
rum a S. Andrea Congregationis Fundatorem, summis Caelitum honoribus 
honestandum esse, seu ad Eius solemnem Canonizationem esse devenien- 
dum. Cui in Vaticana Basilica celebrandae praefiximus diem quartam 
subsequentis Iunii mensis, qua die scilicet Spiritum Sanctum Paraclitum 
peculiari cultu veneramur; ac universos hortati sumus ut ferventes funde- 
rent preces ne Nobis in tam gravi Nostri muneris parte eiusdem Sancti 
Spiritus luminis gratia deesset. De quibus ut publicum instrumentum 
conficerent, dilectos filios Protonotarios Apostolicos adstantes consueta 
forma rogavimus. Cum ergo fausta a Nobis constituta dies illuxerit, plu- 
rimi tum saecularis, tum regularis cleri ordines, Romanae Curiae Praesules 
et Officiales nec non venerabiles fratres Nostri S. K. E. Cardinales, Patriar- 
chae, Archiepiscopi, Episcopi et Abbates Vaticanam Basilicam magnifi- 
centissime exornatam adiverunt; quibus pia supplicatione praeeuntibus, 
in eam pluribus fidelium millibus stipatam et Nos solemni pompa ingressi 
sumus; atque, adorato Ss. Eucharistiae Sacramento, ad cathedram No- 
stram perreximus ibique sedimus. Tunc dilectus filius Noster Camillus 
Cardinalis Laurenti, S. Rituum Congregationis Praefectus et Canoniza- 
tioni huic procurandae praepositus, perorante dilecto filio Augusto Milani, 
Nostrae Consistorialis Aulae Advocato, vota Nobis precesque instanter 
detulit, ut Nos catalogo Sanctorum D. N. Iesu Christi adscriberemus et 
tamquam Sanctum ab omnibus christifidelibus venerandum esse pronun- 

ciaremus Beatum Andream Hubertum Fournet. Quod cum iterum ac 
tertio, instantius nempe et instantissime, idem Cardinalis per eumdem 
Consistorialis Aulae Advocatum petiisset, superno lumine iterum fer- 
ventiusque implorato, infallibilem Nos, uti catholicae Ecclesiae supremus 
Magister, sententiam in haec verba protulimus: Ad honorem Sanctae et 
individuae Trinitatis, ad exaltationem catholicae fidet et christianae religionis 
augmentum, auctoritate Domini Nostri Iesu Christi, Beatorum Apostolorum 
Petri et Pauli ac Nostra, matura deliberatione praehabita et divina ope sae- 
pius implorata, ac de venerabilium fratrum Nostrorum 8S. R. EF. Cardinalium, 
Patriarcharum, Archiepiscoporum et Episcoporum in Urbe existentiwm 
consilio, Beatum Andream Hubertum Fournet Sanctum esse decernimus 
et definimus, ac Sanctorum catalogo adscribimus; statuentes ab Ecclesia 
universali eius memoria quolibet anno, die natali illius, nempe die ter- 
tiadecima mensis Maiti, inter Sanctos Confessores non Pontifices pia devotione 
recoli debere. In nomine Patris et Filit et Spiritus Sancti. Qua Canoniza- 
tionis formula ita solemniter edicta, oblatis Nobis a praefato Aulae Consi- 
storialis Advocato, Cardinalis Procuratoris nomine, precibus annuentes, 
Decretales has Apostolicas sub plumbo Litteras de eadem Canonizatione 
expediri decrevimus; a Protonotariis vero Apostolicis ad perpetuam huius 
memoriam instrumenta confici iussimus. Deo insuper Optimo Maximo 
gratias ob tantum beneficium ex toto corde egimus ac primum novensilis 
Sancti protectionem a Deo Ipsi invocavimus; plenariam dein cunctis prae- 
sentibus indulgentiam peramanter impertiti sumus. Sacrum postea sol- 
lemne litavimus, atque post evangelicam lectionem homilia adstantes allo- 
cuti sumus, breve Sancti Andreae Huberti elogium texentes, Eius universis 
Christi fidelibus sanctimoniae exemplum monstrantes, Eiusque patroci- 
nium suppliciter rogantes ut adsait ille de caelo laboribus inceptisque Nostris, 
eo unice spectantibus ut pax gentibus, non tam inscripta tabulis, quam animis 
consignata, arrideat, ut nec admissis venia, nec humanis laboribus panis 
desit, neque frustra caeleste pabulum mentes voluntatesque desiderent; ut 
adsit ille, salutariwm fructuum sponsor et auspex, universae hominum con- 
sortioni; eamque, pacatis animis et ad potiora bona conversis, non modo flu- 
wvarum harum rerum copia vrosperitateque frui iubeat, sed ad supernam etiam 
beatitatem ita contendere, ut, eo deprecatore eoque patrono, in caelestem pa- 
triam tandem aliquando recipiatur per infinita saecula saeculorum. Amen. 
Homilia vero habita, alteram elargiti sumus apostolicam benedictionem, 
et, favente Deo, pontificale Sacrum perfecimus. Novum itaque victri- 
cis Crucis triumphum canere et novam Ecclesiae parare gloriam hodie 
Nobis datum est, ad Caelitum honores evehendo novum Crucis Aposto- 
lum, Sanctum nempe Andream Hubertum Fournet, qui, in salutiferae 
Crucis mysterium pietatis aestu flagrans, tot tantisque honoribus redem- 

ptionis humanae signum omni ope exaltare studuit, et ipsam sanctimonia- 
liam a se conditam familiam a Cruce nuncupari voluit. Perennes igitur 
Deo omnipotenti gratias agamus, quod tantum Nobis munus, non sine 
singulari suo consilio, hocce quidem piaculari anno largitus est, quo, 
labente undevicesimo a reparata humani generis salute saeculo, sollemnius 
fulget Crucis mysterium ac totum per orbem terrarum Crus spes unica 
salutatur. Omnibus itaque quae inspicienda erant bene perpensis, certa 
scientia, apostolicae potestatis Nostrae plenitudine, omnia et singula 
quae supra memoravimus confirmamus, roboramus atque iterum statui- 
mus, decernimus, universaeque Ecclesiae Catholicae denunciamus. Man- 
damus insuper ut harum Litterarum Decretalium transumptis, sive exem- 
plis, etiam impressis, manu tamen alicuius Notarii Apostolici subscriptis 
et sigillo munitis, eadem prorsus fides habeatur, quae hisce Nostris prae- 
sentibus haberetur, si exhibitae vel ostensae forent. Si quis vero Decre- 
tales has Litteras Nostras definitionis, decreti, mandati et voluntatis 
infringere vel eis temerario ausu contraire vel attentare praesumpserit, 
indignationem omnipotentis Dei et sanctorum Petri et Pauli, Apostolorum 
Eius, se noverit incursurum. 

- Datum Romae apud S. Petrum, anno Domini millesimo nongentesimo 
trigesimo tertio, die quarta mensis Iunii, in festo Pentecostes, Pontifi- 
catus Nostri anno duodecimo. 


Ego PIUS, Catholicae Ecclesiae Episcopus. 


$3 Ego IANUARIUS Episcopus Ostiensis et Albanensis Cardinalis GRANITO 
DI BELMONTE, 8. Collegii Decanus. 

$8 Ego MIcHAEL Episcopus Tusculanus Cardinalis 

§8 Ego Donatus Episcopus Sabinensis et Mandelensis Cardinalis Spar- 
RETTI. 

Ego fr. Tomas Pius Ord. Praed. Episcopus Portuensis et 8S. Rufinae 
Cardinalis BOGGIANT. 

Ego Atoistus Episcopus Praenestinus Cardinalis SINcERO. 


| 
p 
he \ 
ay SCIVS\\ 
PAVLVS \Z, 
> 
PIVS (99 PPXI 
Saad 


a 


428 Acta Apostolicae Sedis - Commentarium Officiale 


Ego titulo Laurentii in Lucina Presbyter Cardinalis GASPARRI, 
8S. R. E. Camerarius. 

Ego CAIETANUS titulo 8. Agathae Presbyter Cardinalis BIsLETtI. 

Ego ACHILLEs titulo S. Bernardi ad Thermas Presbyter Cardinalis 
LOcATELLI. 

Ego IosepH titulo S. Nicolai in Carcere Tulliano Cardinalis Mort. 

Ego HEnkIcus titulo 8. Bartholomaei in Insula Presbyter Cardinalis 
GASPARRI. 

Ego ALOIsIvs titulo S.Petri ad Vincula Presbyter Cardinalis CaAPoTost1, 
Prodatarius. 

Ego LAURENTIUS titulo S. Pancratii Presbyter Cardinalis LAuRI, Maior 
Paenitentiarius. 

Ego fr. ALExIus HENRICUS MARIA titulo S. Susannae Presbyter Car- 
dinalis L&PICTER. 

_ Ego EvcGeEntvs titulo 8S. Ioannis et Pauli Presbyter Cardinalis PACELLI. 

Ego FRANcIscus titulo 8. Mariae Novae Presbyter Cardinalis Mar- 
CHETTI-SELVAGGIANI. 

Ego fr. RAPHAEL CAROLUSs titulo S.Praxedis Presbyter Cardinalis Rossi. 

Ego Ivrivs titulo S. Mariae supra Minervam Presbyter Cardinalis 
SERAFINI. 

Ego Petrvs titulo S. Crucis in Hierusalem Presbyter Cardinalis Fuma- 
SONI-BIONDI. 

Ego Camituus S. Mariae Scalaris Protodiaconus Cardinalis LAURENTI. 

Ego Franciscus 8. Caesarii in Palatio Diaconus Cardinalis ERLE. 

Ego ALEXANDER S. Mariae in Cosmedin Diaconus Cardinalis VERDE. 


Fr. TH. PIUS O. P. Card. BOGGIANI CAMILLUS Card. LAURENTI 
Cancellarius S. R. E. S. R. C. Praefectus. 


Ioseph Wilpert, Decanus Collegit Protonot. Apostolicorum. 
Humbertus Benigni, Protonotarius Apostolicus. 


Can. Alfridus Liberati, Canc. Apost. Adiutor a studiis. 


EXPEDITA 


die undecima mensis Iulii, anno duodecimo. 
Alfridus Marini, Plumbator. 


Angelus Pericoli, Scriptor Apostolicus. 
Reg. in Canc. Ap., vol. XLVIII, n. 19. - G. Stara Tedde. 

CONSTITUTIO APOSTOLICA 


S. SALVATORIS IN BRASILIA 


AB ARCHIDIOECESI S. SALVATORIS IN BRASILIA TERRITORIL PARS DISMEM- 
BRATUR ET INDE NOVA ERIGITUR DIOECESIS «DE BOMFIM » NUNCUPANDA 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Ad aptius christifidelium regimini eorumque spirituali bono consulen- 
dum absque dubio maxime prodest recta Ecclesiarum circumscriptio. 
Quod serio considerans venerabilis frater Augustus Alvarus da Silva, 
metropolitanae Ecclesiae 8. Salvatoris in Brasilia Antistes, ac potissimum 
prae oculis habens incolarum numero suam archidioecesim frequentissi- 
mam esse ac latissimo patere territorio, ab Apostolica Sede enixe postu- 
lavit, ut ipsa in duas dismembraretur partes ac nova exinde erigeretur 
dioecesis. Nos itaque, de venerabilium fratrumNostrorum 8. R. E. Cardina- 
lium Sacrae Congregationi Consistoriali praepositorum consulto, habitoque 
venerabilis fratris Benedicti Aloisi Masella, Archiepiscopi titularis Caesa- 
riensis in Mauretania, et penes Brasilianam rempublicam Nuntii Apostolici, 
favorabili voto, omnibus mature perpensis, praefati S. Salvatoris Archie- 
piscopi precibus annuendum censuimus. Quapropter, suppleto, quatenus 
opus sit, quorum intersit vel eorum, qui sua interesse praesumant consensu, 
Apostolicae potestatis plenitudine, ab archidioecesi S. Salvatoris in Bra- 
silia territorii partem distrahimus, quae sequentes comprehendit paroecias: 
Bomfim, Abaré, Bom Conselho, Campo Formoso, Cumbe, Capim Grosso, 
Conceigao do Coité, Geremoabo, Itiuba, Jacobina, Morro de Chapéo, Monte 
Santo, Queimadas, Riachdo de Jacobina, Riachéo de Utinga, Saude, S. Anto- 
nio da Gloria, Pombal, Tucano, Uaud. Totum autem territorium, his paroe- 
ciis efformatum, in novam erigimus dioecesim, quam ab urbe Bomfim, in 
qua sedem episcopalem statuimus, de Bomfim appellari volumus. Paroecia- 
lem vero ecclesiam Domino de Bomfim dicatam, in eadem urbe exstantem, 
ad ecclesiae cathedralis gradum et dignitatem evehimus. Huic autem noviter 
erectae dioeceseos cathedrali Ecclesiae eiusque pro tempore Episcopis 
omnia tribuimus iura, honores, insignia, privilegia, favores et gratias, 
quibus ceterae cathedrales Ecclesiae earumque Antistites inure communi 
vel legitima consuetudine in America Latina fruuntur et gaudent; item 
Episcopos ipsos eorumque cathedralem Ecclesiam omnibus adstringimus 

oneribus et obligationibus, quibus ceteri Antistites eorumque Ecclesiae 
inure communi adstringuntur. Decernimus insuper ut nova haec dioecesis 
de Bomfim metropolitanae Ecclesiae 8. Salvatoris in Brasilia sit suffraganea; 
et idcirco eius pro tempore Episcopos iuri metropolitico Archiepiscopi 
8S. Salvatoris subiicimus. Cum autem praesentis temporis adiuncta haud 
permittant quominus in hac nova dioecesi canonicorum Capitulum modo 
instituatur, indulgemus ut pro canonicis ad iuris tramitem dioecesani 
consultores interea eligantur. Mandamus insuper ut parvum saltem Semi- 
narium dioecesanum, iuxta Codicis inris canonici praescripta et normas 
a Sacra Congregatione de Seminariis et Universitatibus Studiorum traditas, 
quam primum fieri poterit erigatur; itemque ut ipsius quidem sumptibus 
ab hac quoque nova dioecesi de Bomfim hini delecti iuvenes, aut modo 
saltem unus, in Pontificium Seminarium Pium Latinum de Urbe, non 
intermissa vice, mittantur, qui sub fere oculis Nostris in spem Ecclesiae 
instituantur. Quod vero attinet ad huius dioecesis regimen et administra- 
tionem, ad Vicarii capitularis sede vacante electionem, ad clericorum et 
fidelium iura et onera aliaque huiusmodi, rite servanda iubemus quae sacri 
canones praescribunt. Quod autem clerum praecipue spectat, statuimus 
ut, simul ac novae huius dioeceseos erectio ad exsecutionem mandata 
fuerit, eo ipso eidem ecclesiae censeantur adscripti clerici omnes, qui in 
eius territorio legitime degunt. Dotem autem et episcopalem mensam 
constituent emolumenta omnia et ceterae oblationes quae a fidelibus, 
in quorum bonum dioegesis ipsa erecta est, praeberi solent, praeter ea 
quae ad hune finem iam collecta sunt. Volumus denique et mandamus 
ut omnia documenta et acta novam hance dioecesim eiusque clericos et 
fideles respicientia, a cancellaria S. Salvatoris in Brasilia archidioecesis 
ad novae huius dioecesis curiam episcopalem quam primum fieri poterit 
tradantur ut in eius archivo rite serventur. Quibus omnibus ut supra dispo- 
sitis et constitutis, ad eadem omnia exsecutioni mandanda, quem supra 
diximus venerabilem fratrem Benedictum Aloisi Masella, in Brasiliana 
Republica Nuntium Nostrum, deputamus eique omnes tribuimus facul- 
tates necessarias et opportunas, tum omnes et singulas dirimendi contro- 
versias in exsecutionis actu quomodolibet orituras, tum subdelegandi ad 
effectum de quo agitur quemlibet virum in ecclesiastica dignitate vel 
officio constitutum; eidemque onus imponimus ad Sacram Congregationem 
Consistorialem peractae exsecutionis actorum authenticum exemplar 
infra sex menses ab his Litteris datis computandos transmittendi. Volu- 
mus denique ut harum Litterarum transumptis, etiam impressis, manu 
tamen alicuius Notarii publici subscriptis ac sigillo alicuius viri in eccle- 
siastica dignitate vel officio constituti munitis, eadem prorsus tribuatur 

fides, quae hisce Litteris tribueretur, si originaliter exhibitae, vel ostensae 
forent. Non obstantibus, quatenus opus sit, regulis in synodalibus, pro- 
vincialibus, generalibus universalibusque Conciliis editis, specialibus vel 
generalibus constitutionibus et ordinationibus Apostolicis, et quibusvis 
aliis Romanorum Pontificum praedecessorum Nostrorum, dispositioni- 
bus ceterisque contrariis quibuscumque. Nemini autem hance paginam 
dismembrationis, erectionis, evectionis, concessionis, statuti, derogationis, 
mandati et voluntatis Nostrae infringere, vel ei contraire liceat. Si quis 
vero, ausu temerario, hoc attentare praesumpserit, indignationem omni- 
potentis Dei ac beatorum Petri et Pauli, Apostolorum Eius, se noverit 
incursurum. 

Datum Romae apud S. Petrum, anno Domini millesimo nongentesimo 
trigesimo tertio, die sexta mensis Aprilis, Pontificatus Nostri anno duo- 
decimo. 

Fr. TH. PIUS O. P. Card. BOGGIANI Fr. R. C. Card. ROSSI 
Cancellarius S. R. E. a Secretis S. C. Consistorialis. 
Ioseph Wilpert, Decanus Collegiit Protonot. Apostolicorum. 

Vincentius Bianchi-Cagliesi, Protonotarius Apostolicus. 


Loco + Plumbi 


Reg. in Canc. Ap., vol. XLVII, n. 65. - G. Stara Tedde. 


EPISTOLAE 
I 


AD EMUM P. D. ELIAM TIT. 8S. MARCI S. R. E. PRESBYTERUM CARDINALEM 
DALLA COSTA ARCHIEPISCOPUM FLORENTINUM, DE CONCILIO PLENARIO 


ETRURIAE. 
PIUS PP. XI 


Dilecte fili Noster, salutem et apostolicam benedictionem. — Singulari 
quodam studio nec parva animi delectatione tuas perlegimus litteras, qui- 
bus Nos consilii tui fecisti certiores de Concilio Plenario Florentiae ineundo, 
quod omnes ex Etruria humanissima regione Praesules delectosque ex utro- 
que clero viros de rebus gravissimis deliberandi causa proxime coget. Quae 
enim in hoc tanto ac tali coetu expendenda censuistis, ea sunt non modo 
muneri vestro plurimum profutura, sed etiam maxime necessaria et vehe- 
menter urgenda. Profecto agendum est de exsequendo accuratius supremo 
illo Domini praecepto omnes docendi caelestia ac divina, quibus ignoratis 

ipsa huius vitae via prorsus ignoratur ac ratio. Agendum quoque est de 
ipsa animarum sanitate, per Ecclesiae sacramenta alenda in dies ac vali- 
dius roboranda. Agendum denique est de concordi catholicorum actione, 
qua genuina christiana vis in ipsas societatis venas influat, atque omnes 
ordines ac socialia instituta intime imbuat. Sicut igitur consilium ve- 
strum iucunditate haud exigua cognovimus, ita commendatione vos debita 
ac paterna voluntate prosequimur. Quo autem congressio ista sollemnior 
evadat, eique Nos ipsi praesentes quodammodo simus, te, dilecte fili Noster, 
quem romana purpura recens decoravimus, Legatum Nostrum, uti iam 
antea ediximus, per hasce litteras renuntiamus, qui Nostram gerens per- 
sonam coetibus sacrisque caerimoniis nomine Nostro Nostraque auctoritate 
praesideas. Quotquot autem tecum convenerint, eis vocem Nostram beni- 
gne referes, qua sacros omnes administros paterne instanterque exhorta- 
mur, ut, arrepta probe occasione Iubilaei maximi a Nobis indicti, ferven- 
tiore in dies studio ac sollicitudine in animarum salutem incumbant, ut 
cum Pastorum Principe ipsi quoque singuli affirmare aliquando possint: 
« Quos dedisti mihi, non perdidi ex eis quemquam ». Interea superna munera 
ac lumina enixe vobis imploramus, quibus ea, quae populo vestro saluta- 
ria fore videantur, et sapienter provideatis, et ad effectum feliciter dedu- 
catis. Cuius quidem secundi exitus coetus vestri propitiatrix esto aposto- 
lica benedictio, quam tibi, dilecte fili Noster, tuis in episcopatu conlegis, 
et universis, qui Concilio Plenario adfuerint, itemque reliquo clero et 
populo cuique vestrum commisso effusa in Domino caritate impertimus. 

Datum Romae apid S. Petrum, die I mensis Maii, anno MDCCCCXXXILI, 
Pontificatus Nostri duodecimo. 


PIUS PP. XI 


wl 


AD EMUM P. D. IOSEPHUM TIT. 8S. IOANNIS AD PORTAM LATINAM §. R. E. 
PRESBYTERUM CARDINALEM MAC RORY ARCHIEPISCOPUM ARMACHANUM, 
QUEM LEGATUM SUUM DEPUTAT AD AUSPICALEM LAPIDEM PONENDUM 
NOVI METROPOLITANI TEMPLI LIVERPOLIENSIS. 


PIUS PP. XI 


Dilecte fili Noster, salutem et apostolicam benedictionem. — Quae ad 
divini cultus splendorem et decus redundant, ea quidem, ut par est, sin- 
gulari favore et studio complectimur. Magna itaque animi Nostri delecta- 
tione intelleximus venerabilem fratrem Archiepiscopum Liverpolitanum 

eiusque fideles consilium iniisse exaedificandi novam, peramplam perque 
augustam sedem cathedralis ecclesiae metropolitanae, eamque Christo 
Domino ac Regi summo pie opportuneque dedicandi. Pari simul laetitia 
audivimus, hoc ipso anno sacro feliciter vertente, proximo sollemni die 
Pentecostes, magna quidem Episcoporum fideliumque frequentia, faven- 
tibus quoque civitatis magistratibus, auspicalem] novi templi lapidem, 
Liverpolii in florentissima urbe, positum iri. Quamobrem, consilia eiusmodi 
debita laude commendantes. ut vroximae celebrationis sollemnitatem 
Nostra participatione augeamus, et sacro ritui auspicali Ipsi Nos prae- 
sentes quodammodo simus, in animo quidem habuimus dilecto filio Nostro 
Archiepiscopo Westmonasteriensi Legati Nostri munus committere; nunc 
vero, quum opportunum sit eius valetudini incommoda vitare, ex super- 
additis legationis huius laboribus profectura, ne desiderium Nostrum 
ipsiusque Archiepiscopi Westmonasteriensis irritum evadat, te, dilecte fili 
Noster, pro tua in Deum pietate eximia et amplissimae dignitatis splen- 
dore, Legatum Nostrum deligimus ac renuntiamus, ut Liverpolii Nostram 
gerens personam, ipsis coetibus sollemnibusque caerimoniis Nostro nomine 
et auctoritate praesideas. Mentis autem Nostrae procul dubio praeclarus 
eris interpres, quum bonis istis fidelibus publice referes Nos de eorum catho- 
lica fide et religione vehementer gratulari, iisdem ex animo peroptantes, ut, 
quanto magis aedificandum Dei templum dignitate et maiestate praesti- 
terit, tanto etiam fidelium in divino cultu pietas et studium augeatur. Hac 
firma fiducia freti, Redemptorem nostrum benignissimum adprecamur, ut 
vobis gloriae Eius adlaborantibus virtute et Spiritus Sancti muneribus 
faveat iugiter et obsecundet; quorum quidem caelestium donorum con- 
ciliatrix, peculiarisque caritatis Nostrae testis apostolica sit benedictio, 
quam tibi, dilecte fili Noster, et sollerti Archiepiscopo Liverpolitano, pari- 
terque ceteris Praesulibus cum clero proximis sollemnibus adfuturis, iisque 
praecipue, qui de operis molitione quoquo modo meruerint, peramanter in 
Domino impertimus. 

Datum Romae apud Sanctum Petrum, die xxv mensis Maii, feria quinta 
in Ascensione Domini, anno MpccccxxXxIUl, Pontificatus Nostri duodecimo. 


PIUS PP. XI 

Ill 


AD R. P. RAPHAELEM M. BALDINI ORDINIS SERVORUM MARIAE PRIOREM GENE- 
RALEM, SEPTIMO EXEUNTE SAECULO A CONDITO ORDINE. 


PIUS PP. XI 


Dilecte fili, salutem et apostolicam benedictionem. — Septimo abeunte 
saeculo, ex quo ista Mariae Servorum familia primum auspicato coaluit, 
iusta profecto laetitia omnes tecum sodales afficiuntur et saecularia solem- 
nia apparare studiose naviterque intendunt. Revocantibus enim vobis miri- 
fica Ordinis exordia praeclarumque ei commissum munus, ac gloriosos tam 
diuturni aevi revolventibus fastos, permultae exstant de rebus gestis causae 
laetandi et spe etiam uberiore futura prospiciendi. Prima equidem origosoda- 
litatis vestrae a magna Dei Genetrice est repetenda, cuius nutu sancti septem 
Conditores in unum convenerunt, cuius gratia parva oriens societas laetam 
fructuum ubertatem, ut prodigialis illa vinea in Senario monte, ab incuna- 
bulis portendit. Ipsa autem Virgo lugubrem vestem ad memoriam materni 
sui luctus primis sodalibus indui praecepit; ipsa S. Augustini regulas eis vo- 
luit servandas, et nomen « Mariae Servorum », quod iam ex ore infantium 
et lactentium — mirabile auditu! — prodierat, benigne confirmavit. Hine 
peculiarem vobis exstitit propositum persequendum, per cultum Mariae 
Virginis perdolentis animarum quaestus quam maximos favere. Quis autem 
dicere potest quantam habeat vim et efficacitatem ad virtutes in populo 
fovendas pia Christi patientis meditatio ac maerentissimae Matris memoria 
et commentatiot Cui quidem praecellenti vocationi Mariae Servi mirifice 
responderunt. Ecce enim primi nobiles illi Ordinis conditores, qui, ceu mi- 
cantia sidera, sanctitatis fulgore coruscant, et Philippus Benitius aliique non 
pauci, quibus caelestes honores ab Ecclesia decreti sunt. Deinde permulti 
numerantur sodales, qui vel infidelium regiones excolentes, vel adversus 
haereses pro veritate strenue decertantes, vel totius Ecclesiae Conciliis 
operam studiumque navantes, vel denique populis peste infectis, spreto 
mortis periculo, auxiliantes, de Ecclesia simul et civili consortione optime 
meriti sunt. Neque profecto defuerunt, qui liberalibus artibus addicti aut 
scientiis litterisque exornati, tum libris scriptis, tum cathedris claruerint; 
quos inter recentiores memorare Nobis placet dilectum filium Nostrum Car- 
dinalem Alexium H. Lépicier, tum religiosae familiae, tum Sacri Purpura- 
torum Patrum Collegii, tum Ecclesiae ipsius ornamentum. 

Nec viri tantum mirae huic vocationi responderunt, sed et mulieres, sive 
quae in claustris precibus ac contemplationi incumbunt, sive quae actuosae 
vitae se devoventes in omnibus christianae caritatis operibus sese exercent, 

iuventam praesertim in scholis erudiendo, infirmis ministrando, infidelium 
conversioni operam praestando. 

Quod si praesentem consociationis vestrae statum intuemur et Collegia 
praesertim novissime condita respicimus, inter quae splendidum istud in 
Urbe eminet ad Ianiculum montem, ubitot Ecclesiae et Ordinis spes educun- 
tur ac foventur, optima Nobis, sicut vobis, praebetur causa fore confidendi, 
ut novi alumni maiorum gesta ac laudes aemulentur ac nobilissima voca- 
tione sua digniores in dies efficiantur. Merito igitur proximum saecularem 
eventum magna animorum delectatione et iucunditate celebrare conten- 
ditis; quam quidem celebrationem Ipsi Nos in primis participamus, quibus 
plane est cognita constans fides et observantia vestra erga Apostolicam hance 
Sedem pro qua maiores vestri minime dubitarunt, ubi se obtulit occasio, 
pulchram etiam occumbere mortem. 

Nec quasi fortuito, sed benigno Dei numine propediem fiet, ut septies 
saecularis memoria a prima Ordinis institutione in medium incidat Iubila- 
rem annum quo et peracta humani generis redemptio et Maria Virgo, sub 
cruce Nati, omnium hominum Mater constituta pie solemniterque recolitur. 
Quam bonis igitur auspiciis, quantaque opportunitate ortus vestri celebra- 
tio proximo Augusto mense ordietur, die ipso quo Beata Martyrum Regina 
« exaltata est super chorus angelorum ad caelestia regna »! Eo sane die, 
sacrae exuviae Septem Ordinis Patriarcharum magna pompa ac sodalium 
frequentia agnoscentur et in novam transferentur cellam quam in ipso Sena- 
rio monte, familiae vestrae incunabulis, affabre aedificandam curatis. Illuc 
ergo Servi Mariae universi respiciant, illuc intueantur, ubi primo eorum 
familia exorta est, ubi Patrum cineres et ossa quiescunt; exinde novas su- 
mant vires, ut exemplo et verbo, ut precibus et scriptis, ut piis sacrisque 
exercitationibus cultum et honorem Dominae suae alendo fovendoque, et 
ipsi ad vitae perfectionem excitentur, et fideles curis eorum demandati 
salutares Redemptionis fructus affatim percipiant. Hisce votis optatisque 
paternis saecularia sollemnia vestra prosequentes, dum vobis vehementer 
gratulamur, cuncta prospera ac secunda a Deo clementissimo ominamur. 

Quarum interea caelestium gratiarum conciliatrix et peculiaris dilectio- 
nis Nostrae testis apostolica sit benedictio, quam tibi, dilecte fili, cunc- 
tisque Ordinis, cui praees, sodalibus, necnon monialibus, sororibus, ac 
Tertii Ordinis confratribus, omnibusque fidelibus, qui sollemnibus intere- 
runt, peramanter in Domino impertimus. ‘ 

Datum Romae apud Sanctum Petrum, die xv1 mensis Iulii, in Comme- 
moratione B. M. V. de monte Carmelo, anno mpccccxxxm1, Pontificatus 
Nostri duodecimo. 


PIUS PP. XI 

ACTA SS. CONGREGATIONUM 


SACRA CONGREGATIO CONCILI 


PRINCIPIS ALBERTEN. Et SASKATOONEN. 


MISSAE PRO POPULO 


Die 5 Martit 1932 


Spectres FAcTI. — In dioecesi Principis Alberten. et Saskatoonen., in 
regione Canadensi, huic Sacrae Congregationi ab Episcopo relatum est plures 
esse paroecias de facto, seu absque erectionis canonicae decreto, anteactis 
temporibus constitutas, quarum reditus voluntariis fidelium oblationibus, 
in synodo dioecesana praefinitis, constant. Exinde dubium exortum est, 
utrum earum rectores, uti vere parochi, obligatione teneantur Missam appli- 
candi pro populo. ; 

Eadem quaestio fit de vicariis perpetuis, quorum ecclesiae, quamvis 
in paroecias nondum sint erectae, proprium tamen habent seiunctum ter- 
ritorium, atque a paroecia matrici omnino sunt separatae atque indepen- 
dentes. 


AD TUS QUOD SPECTAT. — Paroeciae de quibus agitur, ideo dicuntur cano- 
nice non erectae, quia defuit formale erectionis canonicae decretum, 
earumque circumscriptio de facto tantum constituta reperitur. 

Iamvero, ut aliqua paroecia, arguit Episcopus, in ecclesia constituatur, 
opus est, ex praescripto canonis 687 Codicis I. C., hoc erectionis decreto 
quo et personam iuridicam acquirat, et eiusdem populus et fines describan- 
tur (can. 1418), qui nulli praescriptioni unquam sunt obnoxii (can. 1509, 4). 
Quapropter, hoc inexistente, non videntur huiusmodi ecclesiarum recto- 
res ex iustitia teneri ad Missam applicandam pro populo, cui obligationi 
subsunt ii tantummodo qui vere sunt parochi, ut statuitur in can. 475 § 2, 
et 476 § 6. Nec iuvat in casu morem vel consuetudinem inductam memorare, 
quae, attenta recenti dioecesis constitutione, ob brevis temporis lapsum, 
legitima esse nequit. 

Attamen, etsi paroecia ordinario erigatur et erigenda sit per formale 
erectionis decretum, ad validam tamen eiusdem erectionem hoc decretum 
necessarium esse non videtur. Neque ius vetus, neque ius quo utimur, 
nempe Codicis, ad validitatem erectionis hoc postulat, et compertum est 
nullitatem cuiuslibet actus esse odiosam, eamque non praesumi, sed per- 
spicue probandam (can. 11, 1680 § 1). 

Canonica enim paroeciarum constitutio, ut patet ex litteris S. C. Con- 
cilii diei 18 martii 1881 (Collectanea S. C. de Prop. Fide, Il, n. 1548) non 
desumitur tantum ex formali erectionis decreto, sed colligitur et probatur 
quoque ex pluribus elementis, quibus paroecia ipsa de facto coalescit, nimi- 
rum ex certo territorio certis limitibus cireumscripto, ex coetu fidelium, 
ex rectore seu parocho animarum curam gerente, et tandem ex Episcopi 
auctoritate, hance iuridicam condicionem servante et probante, uti est in 
Ferraris (Bibl. can., v. parochia, n. 10 88.), qui docet: « Primo igitur requi- 
ritur ut auctoritate Papae vel Episcopi sit erecta...; erecta tamen prae- 
sumitur auctoritate Papae vel Episcopi ex lapsu temporis, quo rector eccle- 
siae publice divina officia peregit, Sacramenta administravit, ac reliqua 
parochialia praestitit et recepit ». Quapropter, si huiusmodi paroeciae ante 
Codicem certo habebantur ut canonice erectae, proindeque tamquam per- 
sonae morales, haec iuridica condicio non immutata est iure per Codicem 
inducto, tum quia lex respicit futura, non praeterita (can. 10), tum quia 
iura aliis quaesita Codex minime sustulit (can. 4), tum demum quia persona 
moralis natura sua est perpetua (can. 102 § 1). 

Nec contra hance doctrinam, huc usque traditam, aliquid colligitur ex 
memoratis canonibus 687 et 1418 Codicis I. C., atque ex decreto 8. Congr. 
Consistorialis diei 1 augusti 1919 (Acta A. S., XI, p. 346). Equidem, can. 687 
agit unice de piis fidelium associationibus, quarum aliae possunt esse in 
personam moralem constitutae, aliae ab ecclesiastica auctoritate appro- 
batae vel commendatae. Nec semper ex iure Codicis, et necessario, requi- 
ritur decretum formale ad personam moralem, sive collegialem, sive non col- 
legialem, constituendam, cum in can. 100 § 1, ex ipso iuris praescripto hanc 
aliquando consequi posse expresse statuatur. 

Quare duplex modus seu causa personalitatis iuridicae: decretum for- 
male, et iuris praescriptum seu lex. Quando personalitas oritur ex lege, inter- 
dum expressis verbis memoratur, interdum nonnisi indirecte est colligenda, 
nimirum ex eo quod institutum sive consociatio, quocumque nomine voce- 
tur, capax iuris edicitur (cfr. can. 324, 531, etc.). 

Canon 1418 loquitur de instrumento constitutionis beneficii, quod, 
proprie loquendo idem non est ac decretum formale erectionis, quodque 
requiritur quidem ex praecepto, non tamen ad valorem constitutionis ipsius 

beneficii. Idemque tenendum est de memorato decreto Sacrae Congrega- 
‘tionis Consistorialis diei 1 Augusti 1919. 

Haec omnia confirmantur in casu litteris quibus huiusmodi recto- 
res ad curam animarum gerendam instituuntur et deputantur, in quibus 
sermo fit de paroecia; de iuribus seu facultatibus, rectoribus paroeciarum 
iure communi concessis; de professione fidei quam emittere tenentur paro- 
chi ex praescripto can. 1406 §1 n. 7; de territorio demum circumscripto, pecu- 
liari uniuscuiusque rectoris curae commisso. Quae uni paroeciae canonice 
erectae applicantur; erectio proinde paroeciae habetur ex auctoritate, 
seu ex decreto Ordinarii. 

Quod vicarias perpetuas tandem spectat, hoc unum est videndum, num 
earundem rectores plena potestate paroeciali, necne, sint praediti. Cum 
enim iura et officia vicariorum paroecialium desumantur plerumque ex 
litteris deputationis, ex statutis dioecesanis, et ex ipsius parochi commissione 
(can. 474-476), si hac plena potestate ii potiuntur, parochis revera aequipa- 
rantur ad normam can. 451 § 2 n. 2. Nihil proinde dubii est quominus et 
oneri Missam applicandi pro populo teneantur. 


RESOLUTIO. — His omnibus perpensis, in plenariis comitiis huius 
Sacrae Congregationis, die 5 Martii 1932 habitis, proposita sunt haec 
dubia solvenda: 

I. An parochi teneantur ad Missam pro populo applicundam, in casu. 

Il. An vicarii perpetui eadem obligatione teneantur, in casu. 

Et Emi Patres responderunt: 

Ad I. Affirmative. 

Ad IL. Affirmative, si plena potestate paroeciali sint praediti. 


Facta autem de hisce Ssho Diio Nostro div. Prov. Pio Pp. XI relatione 
per subscriptum huius Sacrae Congregationis Secretarium in Audientia 
diei 20 Martii 1932, Sanctitas Sua has resolutiones approbare et confirmare 
dignata est. 


I. Bruno, Secretarius. 

SACRA CONGREGATIO RITUUM 


I 
TAURINEN. 


BEATIFICATIONIS ET CANONIZATIONIS VENERABILIS SERVI DEI DOMINICI 
SAVIO ADOLESCENTIS LAICI. 


SUPER DUBIO 


An constet de virtutibus, Fide, Spe, Caritate tum in Deum tum in proximum, 
necnon de cardinalibus Prudentia, Lustitia, Temperantia, Fortitudine 
earumque adnexis in gradu heroico in casu et ad effectum de quo agitur. 


—Quum animo obversantur suavissimi adolescentuli Dominici Savio linea- 
menta virtutum, illud sponte occurrit quod, Deo inspirante, dicitur in libro 
Sapientiae (4, 13): Consummatus in brevi, explevit tempora multa. Vix trilu- 
stris enim adolescens, divina praeveniente gratia, ea floruit, inter varia peri- 
cula, nitidissima morum innocentia, fervida pietate atque studiosissima 
in proximum caritate, ut merito in eo singulare sanctitatis in tenera aetate 
agnoscas exemplum. 

Quod divinitus ideo factum videtur, ut praecellens opera, quam Beatus 
Ioannes Bosco ad informandam christianis moribus iuventutem, per se 
suosque sodales Societatis Salesianae, tanto zelo et tam mirifico successu 
hac nostra aetate suscepit, veluti quodam divinae benevolentiae testimonio 
confirmaretur. 

Dominicus in pago vulgo dicto Riva di Chieri, in subalpinis, die 2 Aprilis 
mensis anno 1842 ortum duxit, eademque die baptismali lavacro Deo rege- 
neratus est. Parentes habuit Carolum et Birgittam Gajato, christianis mori- 
bus spectatissimos, sed tenui admodum fortnna et victum manuum labore 
sibi comparantes. Mitissima indole puer vividoque praeditus ingenio, iam 
inde a tenella aetate ea pietate ferebatur in Deum, ut perraro eo tempore 
exemplo, prudentissimus Sacerdos eum dignum censuerit, qui vix septenn is 
ad sacram synaxim admitteretur. Caelesti pane refectus, angelicus puer 
aetate crescebat et gratia, magistris aeque ac discipulis carus, omnibusque 
morum comitate et candore amabilis. Sed provido consilio iam Deus para- 

verat, ut tam lectus pietatis flosculus latius bonum Christi efflaret odorem 
inter ephebos, quos magnanima caritate Beatus Ioannes Bosco in Oratorio, 
quod dicitur, ab eo Augustae Taurinorum condito, colligebat, unde, veluti 
e fecunda scaturigine, per totum orbem tam provida pro spirituali iuven- 
tutis salute institutio dimanavit. 

Insignis ille educator benignissime, pro suo more, Dominicum nostrum, 
ingenue ei aperientem vividum, quo tenebatur, adipiscendae sanctitatis 
desiderium excepit, intuens quam pretiosum virtutis thesaurum Deus sibi 
committeret. In hac nova christianae educationis palaestra, in quam Domi- 
nicus mense Octobri anno 1854 primum ingressus est, omnes in eo perfecti 
alumni illuxere virtutes, ut enascenti Salesiano Oratorio mirabile quoddam 
accederet exemplum atque ornamentum. Disciplinae observantissimus 
atque litterarum studio magno cum profectu intentus, ea renidebat morum 
innocentia, ut qui maxime frequentes cum eo quotidianae vitae consuetu- 
dine conversabantur, nihil in quo vel leviter ille offendisset deprehenderint. 
Animi puritatem vultu, eloquio, incessu veluti spirare angelicus iuvenis vi- 
debatur. Ea vero caritate in proximum ferebatur, ut in tenero adolescente 
vix crederes. Sodalibus praesto in omnibus erat: maestos solari, devios fra- 
terne corrigere, negligentiores ad sacramenta excipienda suaviter addu- 
cere, molestos patienter ferre, dissidentes inter se componere consuetum 
habuit: idque ea felici industria ac benignitate peragere satagebat, ut fa- 
cile coniiceres quo pientissimus puer ferveret zelo, quove anhelitu, ut Beato 
Bosco patefecerat, sacerdotali muneri olim explendo aspiraret. Quas 
excellentissimas virtutes iugi corporis mortificatione tuebatur atque ora- 
tione alebat. Praeter alias, quibus tenue corpusculum afflictabat, paeni- 
tentias, saepius ab obsonio sibi obveniente abstinebat, ut illud sodalibus 
amice praeberet, contentus ipse panis vel casei, aliorumque similium frag- 
mentis, quae forte in mensa dispersa aut humi collegisset: quod quidem 
paupertatis aeque ac mortificationis studio peragebat. Pientissimi eius 
animi fervor potissimum erga sanctissimum Eucharistiae sacramentum fe- 
rebatur atque in Beatam Mariam Virginem. Angelico pani inhiabat, eique 
praeter communem eo tempore consuetudinem, quotidiana communione 
refici datum est. Diu coram Ssmho Sacramento, nisi revocaretur, orationem 
protrahebat ita collecto animo atque oris adspectu, ut dilectum discipulum 
diceres in coena supra pectus Domini recumbentem. Dulcissimam matrem 
Mariam suavi animi colebat affectu, Eique se totum una cum nonnullis 
aliis pientissimis Salesiani Oratorit alumnis die 8 Decembris mensis 
anno 1854, vovit, quo ipso die a Summo Pontifice Pio IX sa. me. Immacu- 
latae Conceptionis B. M. V. dogma sollemniter proclamatum est. Ac revera 
niveum animi candorem ac caelestem quandam sanctitatis lucem ab Ea 

referre purissimus iuvenis visus est. Quae omnia mirabiliora videntur con- 
sideranti candidissimum hoe sanctitatis lilium non intra religiosi claustri 
septa, veluti in horto concluso, floruisse; sed in frequentissima adolescen- 
tium multitudine, quorum siqui virtute lectissimi, plures tamen ex urbana 
plebecula, rudes adhuc animv moribusque, collecti: hunc vero perfectionis 
apicem ea iam pubescente aetate Dominicum nostrum attigisse, quae 
quanto solet esse morali robore infirmior, eo magis enascentium passio- 
num motibus obnoxia. 

Sed quum iam terris suavem sanctitatis suae fragrantiam diffudisset, 
caelo inseri pius adolescens properabat. Morbo tentatus, medicorum con- 
silio domui paternae, tunc Mondonii in oppido, restitutus est. Ingrave- 
scente, praeter exspectationem, morbo, sacramentis Ecclesiae refectus 
paucos post dies placidissimo exitu innocentem animam Deo reddidit. 
Emortualis eius dies, quin immo natalis in caelo, fuit nona Martii mensis 
anno 1857. 

Sanctitatis fama, qua vivens fruebatur, post eius mortem mire incre- 
vit. Quapropter Ordinaria auctoritate a Cardinali Richelmy sa. me. Archie- 
piscopo Taurinensi, annis 1908 et 1909 super ea inquisitiones sunt pera- 
ctae. Die 11 Februarii mensis anno 1914 Pius X fel. rec. Commissionem 
introductionis causae sua manu signavit. Apostolica deinde auctoritate 
Augustae Tanrinorum tum inchoativus, tum continuativus confecti sunt 
processus. Interim sive de scriptis Servi Dei, sive de cultu numquam prae- 
stito edita sunt decreta. Anno 1925 iuridicus processuum tum Ordinarii 
tum Apostolici valor recognitus est. De virtutibus in tribus Congregatio- 
nibus, Antepraeparatoria, Praeparatoria et Nova Praeparatoria, severe, ut 
est in more, disceptatum est. Tandem die 27 nuper elapsi mensis coram 
Ssmo D. N. in Generalibus 8S. H. C. comitiis Rmus Cardinalis Alexander 
Verde, Causae Ponens seu Relator dubium discutiendum proposuit: An 
constet de virtutibus theologalibus Fide, Spe, Caritate tum in Deum tum in 
proximum, necnon de cardinalibus Prudentia, Iustitia, Temperantia, Fore 
titudine, earwmque adnexis in gradu heroico in casu et ad effectum de quo 
agitur. Rimi Cardinales, Officiales Praelati et Consultores suam quisque 
edidere sententiam. Beatissimus Pater intento animo omnium suffragia 
excepit, Suam tamen aperire mentem in hane diem distulit, Dominicam 
quintam post Pentecosten, in cuius Missae Epistola pientissima Dominici 
vita veluti describitur. « Omnes unanimes, dicit B. Petrus, compatientes, 
fraternitatis amatores, misericordes, modesti, humiles: non reddentes malum 
pro malo, nec maledictum pro maledicto, sed e contrario benedicentes » (1 Petr. 3, 
8-9). Perfecte huic divinae normae Dominicus se conformavit. Divina ita- 
que Hostia sancte litata, Rmis Cardinalibus Camillo Laurenti 8. R. C. 

Praefecto et Alexandro Verde, Causae Ponente seu Relatore, nec non 
R. P. Salvatore Natucci, Fidei Promotore Generali, meque infrascripto 
Secretario accitis pronunciavit: Constare de virtutibus theologalibus Fide, 
Spe, Caritate tum in Dewm tum in proximum, nec non de cardinalibus 
Prudentia, Iustitia, Temperantia, Fortitudine earumque adnexis Venerabilis 
Servi Dei Dominici Savio in gradu heroico in casu et ad effectum de quo 
agitur. 

Hoc autem decretum publici iuris fieri et in acta Sacrae Rituum Congre- 
gationis referri mandavit die 9 Iulii a. D. 1933. 


C. Card. LAURENTI, Praefectus. 
L. 
A. Carinci, Secretarius. 


II 


NEAPOLITANA BISUNTINA 


CANONIZATIONIS BEATAE IOANNAE ANTIDAE THOURET VIRGINIS FUNDATRICIS 
INSTITUTI SORORUM A CARITATE. 


SUPER DUBIO 


An et de quibus miraculis constet post indultam eidem Beatae venerationem 
in casu et ad effectum de quo agitur. 


Nolite timere, ait Augustinus, contumelias et crucem et mortem, quia si 
nocerent homini, non ea pateretur homo, quem suscepit Filius Dei (De Agone 
Christ., XI, 12). Tota Beatae Ioannae Antidae Thouret vita, sicut Christi, 
crux fuit et martyrium (Im. Chr., II, 12, 29). Electissima haec virgo propter 
Dei gloriam et proximorum salutem, divina caritate flagrans, 8. Vincentii 
a Paulo spiritu permota nulli pepercit industriae, ut animas Christo lucrifa- 
ceret, et gallicae seditionis, quae paulo ante exarserat, ruinas per se suasque 
filias in variis Europae regionibus repararet. Ad quem finem magno labore 
atque animi robore institutum condidit Sororum, quae dicuntur a Caritate, 
sub 8S. Vincentii a Paulo patrocinio. Licet autem humani generis hostis huic 
tam salutifero operi adversando nullum non moverit lapidem, Ioanna An- 
tida tamen caelesti Sponso innixa et Apostolicae Sedis auctoritate suffulta 
calumnias, insectationes, immo discrimina omnia impavida sprevit, et 
in his omnibus propter Christum omnigenas difficultates superavit. Velut 

autem granum frumenti cadens in terram moritur et multum fructum affert, 
ita ipsa a Deo exaltata fuit, eiusque Institutum mire dilatatum. 

Die 24 Augusti mensis anno 1826 Neapoli annos nata sexaginta men- 
sesque novem sanctam obivit mortem. 

Tantae Dei Famulae Beatificationis sollemnia, Ssmo D. N. iubente, 
septem abhinc annis, Sacro Pentecostes recurrente die, celebrata sunt. 

Insequenti anno die 5 Iulii Commissionem reassumptionis Causae pro 
B. Ioannae Antidae Canonizatione Eadem Sanctitas Sua dignata est subsi- 
gnare. 

Super duabus sanationibus, quae veri miraculi notas a Deo per inter- 
cessionem B. Ioannae Antidae patrati praeseferre videbantur, Apostolica 
auctoritate adornati sunt processus, de quorum iuridica vi die 17 Iulii men- 
sis, anno 1929, decretum est. Hoc posito iuridico fundamento, de iisdem 
sanationibus dissertum est. 

Duae Sorores ex Instituto a Beata fundato, eiusdem intercessionis po- 
tentiam sunt expertae. Altera sanatio Neapoli evenit, altera in insula 
Melitae. 

Soror Cecilia Pastena otite purulenta chronica in sinistra aure laborabat, 
quae eousque devenit, ut naturae viribus, insanabilis facta fuerit, nisi forte 
post longum temporis spatium, assiduisque adhibitis curis, uti medentes 
edixerunt. Iamvero nocte diem 20 Iunii mensis anno 1927 subsequente, 
Soror Caecilia in instanti perfecte sanata est. Equidem supra naturae leges: 
uti octo seu curantes medici seu periti ab hac Sacra Congregatione deputati 
aperte confitentur, quin ceteros testes commemoremus. 

Soror Paula Alieri articulari, acuto rheumatismo cum endomyocardite 
et mitralis valvulae insufficientia afficiebatur. Qui morbus a medicis gravis 
et insanabilis habitus fuit. At vero soror Paula die 23 Maii mensis anno 1926 
in festo Pentecostes, dum beatificationis sollemnia Venerabilis Ioannae 
Antidae Thouret in Vaticana Basilica peragebantur, vectorio lecto delata 
ad oratorium, ubi gratiarum actiones pro Matris glorificatione cunctae 
Sorores summo gaudio exsultantes Deo referebant, accedit. Tune Paula de 
repente sanatam se persentit, surgit a lecto, flexis genibus orat, libero 
gressu ambulat, cum consodalibus in communi refectorio de iisdem, ac 
ceterae, cibis vescitur. Perfectam fuisse sanationem, et per miraculum eve- 
nisse quatuor a curatione medici, tresque periti ab hac Sacra Congrega- 
tione adlecti fatentur. Ceterum miraculi character in hac sanatione Soro- 
res ipsas, quae Paulae, decurrente morbo, curas in nosocomio pro suo 
munere praestiterant, perculerat. 

De his itaque sanationibus in Antepraeparatoriis Sacrae Rituum Con- 
gregationis Comitiis coram Rmo Cardinali Ianuario Granito Pignatelli di 

Belmonte, Episcopo Ostien., et Albanen. Causae Ponente seu Relatore, die 
26 Ianuarii mensis elapso anno habitis disceptatum est. Praeparatoria 
Congregatio apud Vaticanas aedes die 30 Maii mensis hoc anno: Generalis 
demum coram Ssmo D. N. Pio Papa XI die 1 mensis huius est coacta, in 
qua idem Rmus Cardinalis Granito Pignatelli di Belmonte, Causae Ponens 
seu Relator, dubium proposuit discutiendum: An et de quibus miraculis 
constet post indultam eidem Beatae venerationem in casu et ad effectum de quo 
agitur. Rimi Cardinales, Officiales Praelati et PP. Consultores suas Pontifici 
aperuere sententias, quas Ipse attente excepit; suum tamen de more 
iudicium proferre distulit; ut maius a Deo lumen exquireret. 

Haec vero dies, Dominica IX post Pentecosten, 6 Augusti, Transfigura- 
tionis Christi mysterio recolendo sacra, opportune sane a Ssmo D. N. est 
selecta, qua decretum hoc promulgetur. Sicut enim in Transfiguratione 
secunda vice apertum est caelum, et D. N. Iesu Christi gloria manifestata 
est, Deo Patre intonante: Hic est Filius meus dilectus, in quo mihi bene 
complacui: ipsum audite (Matth. 17, 5), ita nunc per hoc decretum, per 
totius christiani populi Patris vocem, altera amplior B. Ioannae Antidae 
glorificatio properans praeannuntiatur, eiusdemque Beatae virtutes et 
intercessionis potentia commendantur. 

Ad se itaque Beatissimus Pater Rios Cardinales Camillum Laurenti, 
8. R. C. Praefectum, et Ianuarium Granito Pignatelli di Belmonte, Episco- 
pum Ostien. et Albanen., Causae Ponentem seu Relatorem, necnon R. P. 
Salvatorem Natucci, Fidei Promotorem generalem meque infrascriptum 
Secretarium arcessiri iussit, et sacrosancto Eucharistico Sacrificio devotis- 
sime litato, pronuntiavit: Constare de duobus miraculis, Beata Ioanna Antida 
Thouret intercedente, a Deo patratis: scilicet: de instantanea perfectaque sana- 
tione tum Sororis Caeciliae Pastena ab otite purulenta chronica in aure sinistra: 
tum Sororis Paulae Alieri a rhewmatismo articulari acuto cum endomyocar- 
dite et insufficientia valvulae mitralis. 

Hoc autem decretum publici inris fieri et in acta S. R. C. referri manda- 
vit. Die 6 Augusti anno Domini 1933. 


C. Card. LAURENTI, Praefectus. 


A. Carinci, Secretarius. 


L. S. 

SACRA CONGREGATIO DE SEMINARITS 
ET STUDIORUM UNIVERSITATIBUS 


DECRETUM 


CANONICE ERIGITUR ROMAE PENES PONT. ATHENAEUM URBANIANUM INSTI- 
TUTUM MISSIONALE SCIENTIFICUM CUM IURE GRADUS CONFERENDI. 


Ut sacrorum alumni, quos Dominus ad Evangelium inter Gentes prae- 
dicandum advocet, in omnibus disciplinis, tum sacris cum profanis, quae 
Missionariis opus sint, erudiantur, Emus D. Cardinalis Praefectus Sacrae 
Congregationis de Propaganda Fide suppliciter postulavit ut Institutum 
Missionale Scientificum, penes Pontificium Athenaeum Urbanianum nuper- 
rime conditum, canonica erectione rite donaretur, facta eidem in perpe- 
tuum potestate gradus academicos conferendi. Summus Pontifex Pius 
Pp. XI feliciter regnans, referente infrascripto Cardinali Sacrae huius 
Congregationis Praefecto, petitionem benevolenti animo excepit eidemque 
satisfieri iussit. 

Quapropter haec Sacra Congregatio praesenti decreto Institutum Mis- 
sionale Scientificum apud Pontificium Athenaeum Urbanianum canonice 
erigit atque erectum declarat cum iure gradus academicos conferendi 
secundum Statuta ab hoc Sacro Dicasterio approbata. Contrariis quibus- 
libet minime obstantibus. 

Datum Romae, ex Aedibus Sancti Callisti, die 12 Septembris 1933. 


C. Card. BISLETI, Praefectus. 
L. S. 


E. Ruffini, Secretarius. 

ACTA TRIBUNALIUM 


SACRA PAENITENTIARIA APOSTOLICA 


(OFFICIUM DE INDULGENTIS) 


I 


DE CLAUSULIS « VISITANDI ECCLESIAM VEL ORATORIUM » ET « PRECANDI 
AD MENTEM SUMMI PONTIFICIS ». . 


DECLARATIO 


Disputantibus nec in eamdem sententiam convenientibus viris doctis 
circa sensum ac vim clausularum « visitandi ecclesiam aut oratorium 
publicum vel (pro legitime utentibus) semipublicum » et « precandi ad 
mentem Summi Pontificis », quae indulgentiarum concessionibus non 
raro addi solent, Ssmus D. N. Pius divina Providentia PP. XI, ad 
instantiam infra scripti Cardinalis Paenitentiarii Majioris, in audientiis, 
die 16 Iunii ac die 8 Iulii c. a. eidem impertitis, ad omnem in posterum 
dubietatem anxietatemque auferendam benigne declarare dignatus est, 
per visitationem ecclesiae vel (ut supra) oratorii, intelligi « accessum ad 
hoc vel ad illam saltem cum intentione quadam generali seu implicita 
honorandi Deum in se vel in Sanctis suis, aliqua adhibita prece, et 
quidem prece praescripta, si aliqua imposita fuit ab indulgentiae largi- 
tore, vel aliqua qualibet sive orali sive etiam mentali pro cuiusque 
pietate ac devotione »; clausulae vero « precandi ad mentem Summi Ponti- 
ficis » plane satisfieri adiiciendo ceteris operibus praescriptis recitationem 
ad eam mentem unius, ut aiunt, Pater, Ave et Gloria, relicta tamen 
libertate singulis fidelibus, ad normam can. 934 § 1, quamlibet aliam 
orationem recitandi iuxta uniuscuiusque pietatem aut devotionem erga 
Romanum Pontificem. 

Datum Romae, ex Sacra Paenitentiaria Apostolica, die 20 Septem- 
bris 1933. 

L. Card. LAuRI, Paenitentiarius Maior. 
L. & S. 


I. Teodori, Secretarius. 

II 


INVOCATIO BEATAE MARIAE VIRGINI INDULGENTIIS DITATUR 


Ssmus D. N. Pius div. Prov. Pp. XI, in audientia infra scripto Car- 
dinali Paenitentiario Maiori die 21 Iulii c. a. concessa, omnibus christi- 
fidelibus benigne largiri dignatus est indulgentiam partialem trecentorum 
dierum toties lucrandam quoties invocationem . Maria, Mater gratiae, 
Mater misericordiae, Tu nos ab hoste protege et mortis hora suscipe sal- 
tem corde contrito recitaverint et plenariam suetis conditionibus semel 
in mense acquirendam, si quotidie per integrum mensem eamdem reci- 
tationem persolverint. Praesenti in perpetuum valituro absque ulla Brevis 
expeditione et contrariis quibuslibet non obstantibus. 

Datum Romae, ex Aedibus 8. Paenitentiariae, die 25 Septembris 1933. 


L. Card. LAuRI, Paenitentiarius Maior. 
L. & 8. 


I. Teodori, Secretarius. 

DIARIUM ROMANAE CURIAE 


Sabato, 30 Settembre, Sua Santita ha ricevuto in solenne 
Udienza S. E. il Sig. Dott. Orro StraNpMAN, Inviato Straor- 
dinario e Ministro Plenipotenziario della Repubblica di Esto- 
nia, per la presentazione delle Lettere Credenziali. 


SACRA CONGREGAZIONE DEL CONCILIO 
AVVISO 


Si rende noto che le domande di ammissione degli ecclesiastici allo Studio 
della Sacra Congregazione del Concilio, per la pratica giuridica, amministra- 
tiva e catechistica, si ricevono nella Segreteria della stessa Sacra Congrega- 
zione dal 10 Ottobre al 10 Novembre 1933. 


Roma, 15 Settembre 1933. 
G. Bruno, Segretario. 


NECROLOGIO 


2 Marzo 1933. Monsig. Carlo Reth, Vescovo tit. di Lete. 


30 Agosto » Monsig. Gioacchino Silverio de Sousa, Arciv. di Diamantina. 
» » »  Monsig. Giovanni Dunn, Vescovo tit. di Camuliana. 
1 Settembre » Monsig. Cristiano Schreiber, Vescovo di Berlino. 
6 ” » Monsig. Giovanni B. Ressia, Vescovo tit. di Elenopoli. 
7 » »  Monsig. Zaccaria Martinez Nuiiez, Arcivescovo di San Gia- 
como. di Compostella. 
11 . »  Monsig. Giovanni Pulvirenti, Vescovo di Cefali. 
16 » »  Etho Sig. Card. RarragLe ScAPINELLI pi Lécuieno, del titolo 
di S. Girolamo degli Schiavoni, Datario di 
Sua Santita. 


 DECRETUM DE COLORE 


_ EXEMPLA SCRIPTURARUM:s 


Procdratorum Bibficthecae et. Tabularil Vaticani,- Fasciculus ‘lll, 
Avta Pontificum, collegit lultus 36,¢ 40 


 TRACTATUS CANONICUS DE 


» 


studio PETRI Card, GASPARRI conejnnatus. Editio nove’ ad’ 
a mentem Codicis 1. ‘Mol. 1, Pp: 472- Net 
quia instituenda. Editio. altera locupletior, pp. 86... 


et Codicts laris Canonict Qfanuscripti instat), OtsTERLB 


-VATTO EROICO. DI CARITA:IN SUFFRA- 

DELLE ANIME DEL PURGATORIO. 


NOSTRO. SIGNORE. GESU CRISTO” 

CONDO GLI EVANGELL. Un’ vol: in-18, di pp. 
} 


“RATT ACHILLE (Pio XI). Scritti ‘storicl, con. futrodusione. di. 


 Esposizione breve e chiara della dottrina cattolica per le persone colte, 


APOSTOLICA.: De Universitatibus Facultatibus Stu: 

dioram Ecclesiasticorum, Accedunt Ordinationes Sacrae Congre- » 
“getionia de Seminariis et Studiorum: Universitatihus ad praefatam 
4 Gdnstitutionem ‘rite servandam.. In-16°, nitidis, leetuque’ 


BY PlooPp. restitutum et editum: et. N. Bonedicti XV 
‘Titate recognitum et. vulgatum,..Romae, 4919. Un yolume 

. 
} 

1933 nomina excidunt et denuo subnotand! voluntas est — ut quam primam sabscribant i 
ctentium, moram ‘patiatur. 
In vero subactatiogs x mit 


nel mese di dicembre 1933, che vogliono rinnovario, di tarlo 
al plis presto possibile, atfiaché non sia loro ritardata Ia spedizione del fascicoll del 
1934, ana XXVI, -volame 
Nel rianovare Wloro abboaamento sono pare pregati dl volerc! inviaré ta tescetts 


AV reraient le renouveler, sont priés de Ie faire au plus afin 
a’y alt pas de retard dans ['envol des fascicales de 1934, XXVP année, volume XXVI. 
lis sont priés égalemeat de vouloir bien, en renouvelant leur abonnement, envoyer 

Pro. Italia Italian 


in Missae celebratione servandae. PP. bad 290 


MISSAE DEFUNCTORUM-. ox Remind 
 ptae. Accedit Ritus absolationis pro Defuactis. - Editio: 
Vaticana in charta manufacta impressa, typis-lectu facillimis, rubro- 
nigris characteribus, figuris, etc. ornata. 
NOVA EDITIO, breviarie perpetuo et concordantlis aucta, adnotatis 
etiam locis, qui in monumentis Fidei soliemaioribas et in Liturgia | 
Romana usurpari consucverudt. - Curavit ALOISIUS GRAMATICA 
typts Vaticanis iterum impressit, in-5°, pp. xvi-1186. 
_(A) In charta indico-eburiea, religatam linteo, titulo aureo - 

